གོང་གསལ་ངོ་སྤྲོད་ཐོག་ནས་གསལ་པོ་རྟོགས་ཐུབ་པར།ཕྱི་ལོ་༢༠༠༢ནས་ད་བར་ྋགོང་ས་ྋསྐྱབས་མགོན་ཆེན་པོ་མཆོག་ནས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ནང་གསལ་བའི་རང་སྐྱོང་གི་དགོངས་དོན་དང༌།དེ་བཞིན་མི་རིགས་ས་ཁོངས་རང་སྐྱོང་གི་བཅའ་ཁྲིམས་ལས་གཏན་འབེབས་བྱས་པའི་མི་རིགས་རང་སྐྱོང་ལག་བསྟར་བྱ་རྒྱུའི་ཐུགས་རེ་གནང་ཡོད།དེ་ཡང་གསལ་པོར་བཤད་ན།ྋགོང་ས་ཏཱ་ལའི་བླ་མ་མཆོག་གི་ཐུགས་རེ་ནི།རྒྱ་ནག་གཞུང་གིས་རྩ་ཁྲིམས་དང་ཁྲིམས་ཐོག་ནས་གཏན་འབེབས་བྱས་པའི་མི་རིགས་རང་སྐྱོང་དེ་ཡིན།མིག་སྔར་བོད་ནང་ལག་ལེན་བྱེད་པའི་རང་སྐྱོང་དེ་ནི་ཕྱི་ཚུལ་དང་མིང་ཙམ་ལས།དོན་དམ་གྱི་རང་སྐྱོང་ལག་བསྟར་བྱས་མེད།རང་སྐྱོང་དང་འབྲེལ་བའི་བཅའ་ཁྲིམས་གཅིག་ཀྱང་བེད་སྤྱོད་བྱས་མེད།རྒྱ་ནག་གཞུང་གིས་རང་སྐྱོང་ལྗོངས་མི་དམངས་འཐུས་ཚོགས་སྐབས་རིམ་བྱུང་གི་འཐུས་མིའི་ནང་བོད་རིགས་དང་གྲངས་ཉུང་མི་རིགས་གཞན་དག་གིས་འཐུས་མིས་སྔ་བར་ཕྱིས་གསུམ་དུ་བརྒྱ་ཆ་༨༠བཟུང་བ་དང༌།རང་སྐྱོང་ལྗོངས་མི་དམངས་འཐུས་ཚོགས་ཀྱི་ཀྲུའུ་རིན་དང་རང་སྐྱོང་ལྗོངས་མི་དམངས་སྲིད་གཞུང་གི་ཀྲུའུ་ཞིའི་འགན་དེ་བོད་རིགས་སྤྱི་དམངས་ནས་འཁུར་གྱི་ཡོད་སོགས་བཤད་ཡོད་ཀྱང༌།རང་སྐྱོང་ལྗོངས་ཀྱི་ཁྲིམས་བཟོའི་སྒྲིག་གཞིའི་དགོས་ངེས་ཀྱི་ནུས་པ་སྤྱོད་ཐུབ་མེད།དོན་དངོས་ཐོག་མཚོན་བྱེད་ཙམ་གྱི་མེ་ཏོག་བུམ་པ་ལྟ་བུ་ཡིན།